Pop Smoke
Bašaras Barakas Džeksonas (angl. Bashar Barakah Jackson, 1999 m. liepos 20 d. – 2020 m. vasario 19 d.), geriau žinomas savo sceniniu slapyvardžiu Pop Smoke – amerikiečių reperis. Karjerą pradėjo 2018 m. išleidęs singlą „MPR (Panic Part 3 Remix)“, o didesnio pasisekimo susilaukė su singlais „Welcome to the Party“ bei „Dior“. Laikomas vienu iš Brooklyn drill žanro sugrąžintojų į populiariąją muziką. 2019 m. balandį pasirašė kontraktą su „Victor Victor Worldwide“ ir „Republic Records“ įrašų kompanijomis ir tais pačiais metais išleido debiutinį dainų rinkinį („mixtape“) „Meet the Woo“. Antrasis dainų rinkinys „Meet the Woo 2“ išleistas 2020 m. vasarį ir debiutavo septintojoje „Billboard 200“ reitingo vietoje, tapdamas pirmuoju atlikėjo įrašu, pasiekusiu reitingo dešimtuką. Praėjus dvylikai dienų nuo įrašo išleidimo, Pop Smoke buvo nušautas apiplėšimo metu Los Andžele. Debiutinis atlikėjo albumas „Shoot for the Stars, Aim for the Moon“ išleistas jau po jo mirties, 2020 m. liepą. Albumas debiutavo pirmojoje „Billboard 200“ reitingo vietoje, taip pat visos jo dainos pateko į „Billboard Hot 100“ reitingą. Antrasis atlikėjo albumas „Faith“ išleistas 2021 m. liepą.